Mihai Stoica, verdict în lupta pentru evitarea retrogradării după Poli Iași - Dinamo: "Este evident!"
Dinamo a remizat contra lui Poli Iași, scor 0-0, iar formația antrenată de Zeljko Kopic a rămas pe loc retrogradabil cu o rundă înainte de finalul sezonului regulat.
Dinamo a ratat mai multe ocazii importante de a înscrie în repriza secundă, Hakim Abdallah fiind găsit de mai multe ori în poziții ideale. Partida din Copou s-a încheiat la egalitate, 0-0, iar Dinamo a irosit șansa de a ieși din zona locurilor direct retrogradabile.
Mihai Stoica: "Dinamo este peste celelalte echipe care luptă pentru evitarea retrogradării, este evident"
Mihai Stoica, managerul general de la FCSB, spune că Dinamo merită să câștige la Iași, însă subliniază că formația antrenată de Zeljko Kopic demonstrează din nou că este peste celelalte formații care luptă pentru evitarea retrogradării.
"0-0 pentru toate, mai puțin pentru Dinamo, care a meritat să câștige, dar cred că sub aspect mental Dinamo a câștigat aici pentru că jucătorii realizează că sunt peste echipele care se luptă pentru evitarea retrogradării.
Eu zic că e evident că Dinamo joacă peste ele. Ok, are și Dinamo sincope, dar când a întâlnit echipe din subsol s-au văzut meciuri foarte bune.
Ce e foarte important pentru Dinamo e că acasă a devenit mai puternică. Pe stadionul ăla (n.r - Arcul de Triumf) se poate exercita presiune asupra oponenților, iar ei umplu stadionul. Ok, sunt 8.000 de locuri, da, dar înainte nu veneau. În Ștefan cel Mare nu venea nimeni la meci. Acum e o atracție pentru suporterii dinamoviști, iar ei nu sunt cetățeni, ei vin la meci și încurajează echipa. Chiar contează asta!", a spus Mihai Stoica, la Orange Sport.
După 29 de etape din sezonul regulat, Dinamo se află pe locul 15, penultimul, cu 26 de puncte, la o lungime în spatele poziției a 14-a, care duce la baraj, ocupată de FC Voluntari, echipă cu un meci în minus.
În ultima etapă din sezonul regulat, Dinamo va primi vizita celor de la UTA Arad.
Urmăriți SPORT.RO și pe Google News